Msimanga se skorsing geëis oor Aucamp-sageSolly Msimanga, die uitvoerende burgemeester van die Tshwane-metro Foto: Facebook Die nuus dat Marietha Aucamp, Stad Tshwane se hoof van personeel, op spesiale verlof geplaas is omdat sy moontlik nie oor die nodige kwalifikasies vir haar pos beskik nie, het reaksies uit verskeie oorde ontlok. Maroela Media het vroeër berig Aucamp is sedert die berigte onlangs aan die lig gekom het op spesiale verlof geplaas. Daar word verder beweer dat Solly Msimanga, burgemeester van Tshwane, ŉ groot rol gespeel het in haar aanstelling. Selby Bokaba, woordvoerder van die stad, het gesê Samkelo Mgobozi, Msimanga se woordvoerder, het ŉ fout begaan in sy antwoord aan News24 oor die sage toe hy ontken het dat Msimanga betrokke was in seleksieproses van die kandidaat. “Hy het nie al die feite gehad toe hy gereageer het nie. Die burgemeester het die stadsbestuurder versoek om ŉ dringende ondersoek na dié kwessie te loods en Aucamp is op spesiale verlof geplaas.” Die VF Plus se Awie Erasmus, raadslid en voorsitter van die openbare rekeningekomitee in die Tshwane-metroraad, het intussen gesê hulle het met skok van die berigte verneem. “Die koalisie het tot nou waarde toegevoeg vir elke inwoner van Pretoria en daarom is hierdie aantygings kommerwekkend na al die goeie werk wat die koalisie doen en al gedoen het.” Erasmus het laat hoor die aantygings word in ŉ baie ernstige lig beskou en dat dit “glad nie in lyn is met die koalisie-ooreenkoms nie. Die VF Plus gaan die saak met beide die Tshwane-burgemeester, Solly Msimanga, en die veelparty-koukus se voorsitter bespreek.” Tshwane se professionele persone, sakelui en akademici (PBA) het ook hul stem bygevoeg en die onmiddellike skorsing van Msimanga, sowel as die ander persone op die paneel geëis. “Die aanstelling van Aucamp is vele kere deur die ANC bevraagteken, maar soos gewoonlik is dit net afgemaak deur die DA en sy koalisiegenote. Dit word nou duidelik dat Msimanga net die seremoniële burgemeester is en dat die regte uitvoerende burgemeester wat dikteer het dat Aucamp aangestel word, iewers buite die jurisdiksie van die Stad Tshwane en Gauteng-provinsie is en die koalisie-regering deur afstandbeheer bestuur,” het die PBA in ŉ verklaring gesê. Die besluit om Aucamp op spesiale verlof te plaas is as ŉ “rookskerm” bestempel. Die PBA voer aan Msimanga was welbewus daarvan dat Aucamp nie die nodige kwalifikasies het nie. “As die stad ernstig is oor die kwessie, moet hulle almal wat deel was van die selekteringsproses en die onderhoudpaneel skors en hulle aan dissiplinêre verhore onderwerp. Die DA en sy koalisie-vennote wat teen die idee van baantjies vir boeties is, moet ŉ mosie van wantroue teen Msimanga instel en hom sonder vertraging verwyder.” Die PBA het aangedui dat hulle met hul akademiese drag by die volgende raadsitting sal opdaag.